KOMISIJOS SPRENDIMAS
2005 m. sausio 3 d.
iš dalies keičiantis Sprendimą 2001/881/EB, nustatantį kontrolės postų, patvirtintų atlikti gyvūnų ir gyvūninės kilmės produktų iš trečiųjų šalių veterinarinius patikrinimus, sąrašą ir atnaujinantis išsamias patikrinimų, kuriuos turi atlikti Komisijos ekspertai, taisykles
(pranešta dokumentu Nr. K(2004) 5598)
(Tekstas svarbus EEE)
(2005/13/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1997 m. gruodžio 18 d. Tarybos direktyvą 97/78/EB, nustatančią principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą, ypač į jos 6 straipsnio 2 dalį (1),
atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies pakeičiančią Direktyvas 89/662/EEB, 90/425/EEB ir 90/675/EEB (2), ypač į jos 6 straipsnio 4 dalį,
kadangi:
(1)
Sienų apsauga, užkertant kelią gyvūnų ir visuomenės sveikatai potencialiai žalingų organizmų įvežimui yra labai svarbi, o teisingą Bendrijos teisės aktų taikymą turi kontroliuoti Komisijos maisto ir veterinarijos tarnyba.
(2)
Komisijos sprendimu 2001/881/EB (3) nustatomas Bendrijos pasienio kontrolės postuose Komisijos atliktinų patikrinimų dažnumas, visų pirma, infrastruktūros, įrangos ir pasienio kontrolės posto darbo patikrinimas.
(3)
Nuo suderintų standartų pasienio kontrolės postų įrengimui įvedimo Komisijos sprendimu 2001/812/EB (4), daugelis pasienio kontrolės postų atitinka minimalius su šiais įrengimais susijusius reikalavimus.
(4)
Efektyvi įvežamų produktų kontrolė priklauso nuo turimos įrangos tinkamumo ir veiksmingo veterinarinius patikrinimus reglamentuojančiuose teisės aktuose nustatytos tvarkos įgyvendinimo, kuriam šiuo metu Komisijos maisto ir veterinarijos tarnyba turėtų skirti pagrindinį dėmesį.
(5)
Komisijos reglamentu (EB) Nr. 745/2004 (5), nustatančiu priemones, taikomas asmeniniam vartojimui skirtiems gyvūninės kilmės produktams valstybėms narėms sukuriamas teisinis pagrindas kontroliuoti ne tik veterinarinius patikrinimus, vykdomus visuose pasienio kontrolės postuose, bet ir visas įvažiavimo į Bendrijos teritoriją vietas; tokią kontrolę ne pasienio kontrolės postuose turėtų stebėti Komisijos maisto ir veterinarijos tarnyba.
(6)
Komisijos maisto ir veterinarijos tarnybos patikrinimų, skirtų peržiūrėti importo kontrolę valstybių narių pasienio kontrolės postuose, dažnumas ir apimtys turėtų būti nustatomos pagal Bendrijos teritorijoje esančių gyvūnų ir jos visuomenės sveikatai keliamą pavojų, Komisijai prieš tai apsvarsčius visą turimą informaciją, įskaitant Bendrijos vidaus prekybos modelį, statistinius duomenis gautus pagal veterinarinių teisės aktų reikalavimus, ankstesniųjų Tarnybos patikrinimų rezultatus, bet kokias nustatytų problemų sritis arba kitokią svarbią informaciją.
(7)
Atitinkamai reikėtų pakeisti Sprendimą 2001/881/EB.
(8)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2001/881/EB 2 straipsnis pakeičiamas taip:
„2 straipsnis
1. Siekdami patikrinti, kaip pasienio kontrolės postuose, pateikiamuose priedo sąraše, laikomasi Bendrijos teisės aktų nuostatų importo kontrolės srityje, Komisijos veterinarijos ekspertai bendradarbiaudami su valstybių narių ekspertais valstybėse narėse vykdo nuolatinius patikrinimus. Misijomis bus siekiama įvertinti Bendrijos teritorijoje esančių gyvūnų ir jos visuomenės sveikatai keliamą pavojaus lygį ir jos nagrinėja visus Bendrijos veterinarijos teisės aktų, skirtų importo patikrinimams įgyvendinimo aspektus, įskaitant infrastruktūros, įrangos ir taikomos tvarkos patikrinimus.
2. Komisija, pasitarusi su atitinkama valstybe nare, gali patikrinti, kaip vykdoma su gyvūnų arba visuomenės sveikata susijusio importo ir keliautojų asmeninio bagažo kontrolė kitose, neįtrauktose į pasienio kontrolės postų sąrašą, vežimo vietose.
3. Komisijos veterinarijos ekspertų patikrinimai grindžiami visų tinkamų faktorių įvertinimu, kaip nurodyta ketvirtoje pastraipoje, šių faktorių potencialiu pavojumi ir įtaka Bendrijos teritorijoje esančių gyvūnų ir visuomenės sveikatai.
4. Planuodama Komisijos maisto ir veterinarijos tarnybos patikrinimus Komisija nustato paskirties vietą ir prioritetus dažnumų atžvilgiu, atsižvelgdama į ankstesniųjų bet kurioje valstybėje narėje įvykdytų patikrinimų istorinę raidą, pagal TRACES sistemą surinktus duomenis, valstybės narės pateiktą informaciją pagal Komisijos reglamentą (EB) Nr. 745/2004 ir tokius parametrus:
-
bet kurios valstybės narės vidaus prekybos modelio kiekybines ir kokybines charakteristikas, įskaitant gyvūnų rūšis ir veisles arba atitinkamus produktus ir jų kilmės šalį,
-
svarbią informaciją, susijusią su galimu nelegaliu importu ir potencialiu ligų išplatinimo pavojumi,
-
informaciją gaunamą iš skubių pranešimų perdavimo sistemos,
-
kita svarbią informaciją.
5. Kasmet Komisija valstybėms narėms siunčia visų pasienio kontrolės postų, kurie buvo patikrinti per ankstesnius 12 mėnesių, patikrinimo ataskaitos kopiją kartu su ataskaita apie patvirtintų pasienio kontrolės postų bendrosios situacijos raidą.“.
2 straipsnis
Ši direktyva skirta valstybėms narėms.
Priimta Briuselyje, 2005 m. sausio 3 d.